Dec 18,2018
36,000 ఎగువకు బీఎస్‌ఈ సెన్సెక్స్‌
ముంబయి: దేశీయ స్టాక్‌ మార్కెట్లు సోమవారం మరోమారు జిగేలుమన్నాయి. ఆసియా మార్కెట్ల సానుకూల సంకేతాలతో పాటు విదేశీ పెట్టుబడులు మార్కెట్‌ సెంటిమెంట్‌ను బలపర్చాయి. దీంతో దలాల్‌స్ట్రీట్‌ నేడు లాభాలతో కళకళలాడింది. బ్యాంకింగ్‌, లోహ, ఆటోమొబైల్‌, విద్యుత్‌ రంగ షేర్లలో వెల్లువెత్తిన కొనుగోళ్ల అండతో సోమవారం దేశీయ సూచీలు భారీ లాభాల్లో పరుగులు తీశాయి. బాంబే స్టాక్‌ ఎక్స్ఛేంజీ సూచీ సెన్సెక్స్‌ మళ్లీ 36వేల మైలురాయిని దాటగా.. నిఫ్టీ 10,900 మార్క్‌కు చేరువైంది. కొనుగోళ్ల అండతో సోమవారం ట్రేడింగ్‌ను సూచీలు ఉత్సాహంగా ప్రారంభమయ్యాయి. 200 పాయింట్లకు పైగా లాభంతో ట్రేడింగ్‌ను ఆరంభించిన సెన్సెక్స్‌ మార్కెట్‌ ఆద్యంతం ఆ జోరును కొనసాగించింది. అటు నిఫ్టీ కూడా ఒక దశలో 10,900 మార్క్‌ను దాటి ట్రేడ్‌ అయ్యింది. మధ్యలో కొంత మార్కెట్లు తడబడినప్పటికీ చివరకు ట్రేడింగ్‌ ముగిసే సమయానికి సెన్సెక్స్‌ 307 పాయింట్లు ఎగబాకి 36,270 పాయింట్ల వద్ద, నిఫ్టీ 83 పాయింట్ల లాభంతో 10,888 పాయింట్ల వద్ద స్థిరపడ్డాయి. డాలర్‌తో రూపాయి మారకం విలువ 29 పైసలు బలపడి 71.60గా కొనసాగింది. ఎన్‌ఎస్‌ఈలో టాటామోటార్స్‌, పవర్‌గ్రిడ్‌ కార్పొరేషన్‌, హెచ్‌డీఎఫ్‌సీ, కోల్‌ఇండియా, హిందాల్కో షేర్లు లాభపడగా.. కొటక్‌ మహింద్రా, ఇన్ఫోసిస్‌, భారతీ ఎయిర్‌టెల్‌, బజాజ్‌ ఫైనాన్షియల్‌ సర్వీసెస్‌, ఇండియాబుల్స్‌ హౌసింగ్‌ ఫైనాన్స్‌ లిమిటెడ్‌ షేర్లు స్వల్పంగా నష్టపోయాయి. దీంతో దేశీయ స్టాక్‌మార్కెట్లు వరుసగా అయిదవ సెషన్లో లాభాలతో ముగిసినట్టయింది. బీఎస్‌ఈ మిడ్‌క్యాస్‌ సూచీ 0.43%, బీఎస్‌ఈ స్మాల్‌ క్యాప్‌ సూచీ 0.26 శాతం మేర పెరిగాయి. బీఎస్‌ఈలో మొత్తం 1392 షేర్లు లాభపడగా..1186 షేర్లు నష్టాల్లో ముగిశాయి.
మీ స్నేహితులకు రికమెండ్ చెయ్యండి